Els cigarros no són bons per a la salut.
No és pas cap novetat, ja fa dècades que en sabem els efectes nocius.
Però com ens perjudiquen?
Vegem què passa quan els components
entren al nostre cos
i quins són els beneficis físics de deixar de fumar.
Quan inhalem,
el fum introdueix més de 5.000 substàncies químiques
als teixits del cos.
Per començar, el quitrà, un material negre i resinós,
recobreix les dents i les genives,
i provoca danys a l'esmalt dental i, a llarg termini, càries.
Amb el temps, el fum també danya les terminacions nervioses del nas
i ocasiona la pèrdua de l'olfacte.
Dins les vies aèries i els pulmons,
el fum augmenta el risc d'infeccions,
així com de malalties cròniques com la bronquitis i l'emfisema.
Ho aconsegueix danyant els cilis,
unes petites estructures filamentoses que mantenen les vies aèries netes.
Després, arriba als alvèols,
petites bosses d'aire que permeten l'intercanvi d'oxigen i diòxid de carboni
entre els pulmons i la sang.
Un gas tòxic, el monòxid de carboni, entra a la sang per aquesta membrana,
i s'uneix a l'hemoglobina
en comptes de l'oxigen
que aquesta hauria distribuït pel cos.
És una de les raons per les quals fumar pot causar manca d'oxigen
i dificultat per respirar.
En uns 10 segons,
el flux sanguini transporta al cervell un estimulant anomenat nicotina,
que provoca l'alliberament de dopamina i altres neurotransmissors
com les endorfines,
que creen sensacions de plaer i fan que fumar sigui tan addictiu.
La nicotina i altres substàncies del cigarro
contreuen els vasos sanguinis
i en danyen el delicat revestiment endotelial,
i obstrueixen el flux de la sang.
Aquests efectes vasculars engruixeixen les parets dels vasos sanguinis
i acreixen la viscositat de les plaquetes,
de manera que augmenta el risc que s'hi formin coàguls
que provoquen atacs de cor i ictus cerebrals.
Moltes substàncies del cigarro poden provocar mutacions perilloses
en el nostre ADN, que afavoreixen el desenvolupament del càncer.
A més a més, elements com l'arsènic i el níquel
poden pertorbar el procés de reparació de l'ADN
i comprometre la capacitat del cos de combatre molts tipus de càncer.
De fet, una de cada tres morts per càncer als Estats Units
és deguda al tabaquisme.
I no tan sols provoca càncer de pulmó.
També pot produir càncer en nombrosos teixits i òrgans,
així com danyar la vista
i debilitar els ossos.
Dificulta l'embaràs en les dones i
pot causar disfunció erèctil en els homes.
Però per als qui deixen de fumar
hi ha avantatges molt positius
amb beneficis físics gairebé immediats i duradors.
Tan sols uns 20 minuts després de l'últim cigarro,
el ritme cardíac i la pressió arterial comencen a tornar a la normalitat.
12 hores després, els nivells de monòxid de carboni s'estabilitzen
i la sang pot transportar una quantitat més gran d'oxigen.
Un dia després,
la pressió arterial i el ritme cardíac baixen i el risc d'atac de cor disminueix.
Dos dies després,
les terminacions nervioses del gust i l'olfacte comencen a recuperar-se.
Al cap d'un mes, millora la funció pulmonar,
amb menys tos i dificultats per respirar.
Els delicats cilis filamentosos de les vies aèries i els pulmons
comencen a recuperar-se en unes setmanes
i queden reparats 9 mesos després, així que augmenta la resistència a infeccions.
Un any després de deixar el tabac,
el risc de cardiopatia es redueix amb la millora de la funció dels vasos sanguinis.
Al cap de 5 anys,
el risc de formació de coàguls disminueix notablement
i el risc d'ictus continua en declivi.
10 anys després, la possibilitat de desenvolupar un càncer de pulmó terminal
es redueix en un 50%,
probablement perquè el cos ha recuperat l'habilitat de reparar l'ADN.
15 anys després, la possibilitat de desenvolupar una malaltia coronària
és pràcticament la mateixa que la d'un no fumador.
Però això no és pas fàcil d'aconseguir.
Deixar de fumar pot causar ansietat i depressió
per abstinència a la nicotina.
Afortunadament, aquests efectes solen ser temporals.
Ara és més fàcil deixar de fumar gràcies a les moltes eines d'ajuda.
La substitució de nicotina per xiclets,
pegats cutanis,
pastilles
i aerosols
són teràpies que poden ajudar els fumadors a desintoxicar-se.
Aquestes teràpies estimulen els receptors de nicotina al cervell
per prevenir els símptomes d'abstinència
sense haver-hi d'afegir altres substàncies químiques nocives.
Les consultes i grups d'orientació,
les teràpies cognitivoconductuals
i l'activitat física moderada
també ajuden els fumadors a deixar els cigarros.
És una gran notícia,
ja que deixar de fumar et permet reconduir la vida per un camí més saludable.